Groep wil dorp se glorie herstel | Netwerk24
Groep wil dorp se glorie herstel
Deur Madli Grobbelaar 14 Januarie 2020 06:01
Die S-brug is die fokus van een van die Kroonstad Cleanup Group se projekte. Foto: Verskaf
'n Oud-Kroonstadter in murg en been het ondernemingsgees getoon en die Kroonstad Cleanup Group begin om die dorp weer skoon en mooi te maak.
"Die doel van die groep is om die dorp weer mooi en netjies te maak soos wat Kroonstad in die verlede gelyk het. Inwoners weet Kroonstad was een van die mooiste dorpe, en ons hoop om dit weer te doen," sê Phillip van den Heever, wat aan die stuur van die groep is.
Die S-brug is die fokus van een van die groep se vele projekte en opknappingswerk is in Desember begin. Die randstene van die brug is geverf en die heining weerskante van die brug word nou herstel.
Een van die groep se ander projekte is om die ruimte agter een van die supermarkte in die dorp op te ruim. Daar word ook beoog om die parkies in die dorp in stand te hou.
"Ons is baie dankbaar vir elke borg wat dit vir ons moontlik gemaak het. Sonder die borge kan ons nie die projekte aanpak nie."
Enigeen wat by die projekte betrokke wil raak, kan Van den Heever by 083-310-3309 of 082-618-7446 bel.